27.04.2011  16:37   Sangay võtab Tiibeti poliitilise rolli üle dalai-laamalt, kes teatas märtsis, et tahab loovutada osa vastutust valitud ametnikule. Dalai-laama ise jätkab Tiibeti vaimse liidrina, vahendas BBC.    Lobsang Sangay poolt hääletas 55% kogu maailma tiibetlastest. Lisaks kandideerisid  peaministriks endine dalai-laama esindaja USAsTenzin Tethong (37,4% häältest) ja praeguse eksiilvalitsuse ametnik Tashi Wangdi (6,4%). Valimised korraldati märtsis ning tulemused tehti teatavaks Indias Dharamsalas, kus Tiibeti eksiilvalitsus tegutseb.    Ligi 83 400 eksiilis elavat tiibetlasel oli võimalus hääletada ning seda kasutas rohkem kui 49 000 inimest.    42-aastane Lobsang Sangay on Indias sündinud õigusekspert, kes ei ole kunagi Tiibetis elanud. Tema isa põgenes Tiibetist 1959. aastal,  samal ajal kui dalai-laamagi.    Sangay lubas kolida Dharamsalasse, et tegutseda peaministrina ning kinnitas, et toetab dalai-laama hoiakuid seoses Hiina suhetega. Tema sõnul aktsepteerib dalai-laama Tiibetit Hiina osana, kui tiibetlastele tagatakse autonoomsus.    Oma võidukõnes ütles Sangay, et tal on hea meel, et poliitilise võimu üleandmine toimub ajal, mil dalai-laama ise on tervise juures ja võimeline kõigi üle vaatama. "Ma kutsun kõiki tiibetlasi ja Tiibeti sõpru üles ühinema minuga  meie põhiülesandes, mis on leevendada tiibetlaste kannatusi okupeeritud Tiibetis ja viia tema kõrgus tagasi sinna kuhu ta kuulub," ütles Sangay.    Dalai-laama ütles Reutersile, et on väga õnnelik selle üle, et inimesed osalesid aktiivselt valimistel.    Tiibeti vaimne liider teatas märtsis, et tahab anda osa oma vastutust üle ametlikult valitud inimesele öeldes, et niisugune teguviis on tiibetlaste parimates huvides.    Analüütikud usuvad, et dalai-laama eesmärk oli  kindlustada see, et juhul kui Hiina valitsus üritab määrata uut dalai-laamat, siis tiibetlastel on oma valitud liider väljastpoolt Hiinat ning kommunistlikku parteid.    BBC reporter Mark Dummeti sõnul seisab Sangay ees ülesanne hoida Tiibeti küsimust üleval kuni tiibetlaste õiguste eest seisev dalai-laama vaikselt rambivalgusest taandub. Ta on valitud sellise valitsuse juhiks, mida ükski riik ei tunnista ning peab seisma vastu Hiinale, kes ei paista soovivat kompromissile jõuda, lisas Dummet.